Diari Oficial de la Generalitat Valenciana


Sumari del DOGV 9874, del 19-06-2024 (2024/5846)

RESOLUCIÓ de 2 de maig de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig per a captació d'aigües subterrànies, parcel·la 20 del polígon 67 del terme municipal de Benissa (Alacant). Expedient: (3377154) 007/2024/AIA..
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9874

Data del DOGV
:   19-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5846


Data del document
:   02-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 2 de maig de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig per a captació d'aigües subterrànies, parcel·la 20 del polígon 67 del terme municipal de Benissa (Alacant). Expedient: (3377154) 007/2024/AIA.. [2024/5846]  
  
«Informe d'impacte ambiental  
Expedient: (3377154) 007/2024/AIA  
Títol: Sondeig per a captació d'aigües subterrànies  
Titulars: Juan Ibáñez Ivars  
Òrgan substantiu: Servei Territorial d'Indústria, Energia i Mines d'Alacant  
Localització: Parcel·la 20 del polígon 67 del terme municipal de Benissa (Alacant)  
  
Tramitació administrativa  
Mitjançant un escrit firmat en data 19.12.23 per la cap del Servei Territorial d'Indústria, Energia i Mines d'Alacant (referència expedient ASOSUB/2023/191/03), es va donar trasllat a este òrgan ambiental de l'expedient, amb l'objectiu de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.  
Tal com establix l'article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, en data 11.01.2024 es formula una consulta a l'Ajuntament de Benissa perquè, d'acord amb les seues competències, informe sobre si el desenvolupament del projecte, al terme municipal, pot causar impactes ambientals significatius. De la mateixa manera, en data 29.02.2024 s'efectua una consulta a la Confederació Hidrogràfica del Xúquer (CHX) perquè informe en l'àmbit de les seues competències.  
Transcorregut el termini màxim de consulta establit en l'article 46 de la Llei 21/2013, no s'ha rebut cap contestació de l'Ajuntament de Benissa ni de la CHX.  
Una vegada vista la informació que conté l'expedient, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, d'acord amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
L'objectiu del projecte és executar un sondeig de captació d'aigües subterrànies en la parcel·la 20 del polígon 67 del terme municipal de Benissa (Alacant) que, en cas que siga positiu, permeta obtindre aproximadament 532 m³ anuals d'aigua per a regs d'un hort particular de 1.800 m² en la zona agrària 0905104.  
Es preveu que els terrenys que travessarà la perforació estiguen constituïts per margues blanques i amb intercalacions de gresos i calcàries, per la qual cosa s'ha triat com a sistema de perforació la rotopercussió. Durant la perforació, únicament s'emprarà aigua com a element de refrigeració i evacuació del detritus.  
El sondeig que cal fer arribarà als 110 m de profunditat i 225 mm de diàmetre, i s'estima que l'aqüífer es localitza entre els 60 i 80 m de profunditat. L'entubament es farà amb una canonada de PVC de 180 mm de diàmetre. Se segellarà el sondeig amb una canonada de revestiment d'acer en els últims 2-3 m, la canonada sobreeixirà, com a mínim, 50 cm sobre el nivell del terreny i es protegirà amb una tapa o un dispositiu de protecció.  
La zona de treball es localitza en una superfície abancalada, a l'est de la parcel·la, que actualment està fora de producció. No es preveu portar a terme cap classe de desbrossament ni anivellament de la superfície per a l'emplaçament de la perforadora, ni cal executar nous accessos.  
S'ha calculat el volum aproximat de detritus obtingut en la perforació, tenint en compte el diàmetre de perforació i la humitat d'estos, i s'estima que tindrà un volum aproximat de 8,58 m³ de detritus. Els materials que s'extrauran del sondeig durant la perforació, constituïts per aigua (captada de l'aqüífer més la utilitzada per a la refrigeració de l'útil de perforació) i detritus (fragments de roca), s'emmagatzemaran en una bassa d'arreplega amb capacitat suficient per a albergar el volum total dels detritus. No s'especifica la dimensió de la bassa de detritus.  
  
Quan finalitzen els treballs, es retiraran tots els equips i materials utilitzats durant l'obra. La bassa s'omplirà amb el material extret, i es deixarà la superfície restaurada.  
El termini d'execució previst per a les obres, a partir de la data de recepció de les autoritzacions necessàries, s'estima en dos jornades.  
  
Ubicació del projecte  
La zona on es durà a terme el projecte es localitza en la partida Benimallut, en la parcel·la 20 del polígon 67 del terme municipal de Benissa, propietat del promotor. Les coordenades UTM que corresponen al punt són (ETRS89; fus 31): X= 242.250, Y= 4.288.892, Z= 260 msnm.  
El sondeig està situat en una parcel·la classificada com a sòl no urbanitzable comú, i les obres són compatibles. En concret, se situa en una finca rústica inculta qualificada per a cultius d'olivar, segons la cartografia d'ocupació del sòl de la Comunitat Valenciana. Es tracta d'una zona antropitzada per la presència de finques agrícoles i una agrupació de vivendes aïllades.  
El punt de perforació no se situa ni en l'àmbit d'espais naturals protegits o que pertanyen a la Xarxa Natura 2000, ni en elements declarats formalment de la infraestructura verda. El sondeig no se situa en zones afectades per risc d'inundació segons el PATRICOVA.  
Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània denominada depressió de Benissa, amb codi 080.179, de tipus permeable, que es caracteritza per un estat quantitatiu, químic i global bo. El recurs disponible, segons les dades de la CHX, és de 21,6 hm³, amb una superfície total de 270 km².  
Característiques de l'impacte potencial  
Durant la fase d'execució, la superfície afectada serà l'ocupada pels equips de perforació, les canonades, la maquinària auxiliar i la bassa d'arreplega de llots i detritus de la perforació.  
Es produiran una sèrie d'afeccions a l'atmosfera per la generació d'olors, sorolls i vibracions, així com emissions en forma de partícules, de curt espai temporal i baixa rellevància ambiental. Cal destacar que l'àrea de perforació es localitza en una zona pròxima a vivendes aïllades. Es proporcionaran captadors de pols a la infraestructura de perforació, i es farà una revisió i neteja periòdica de la coberta vegetal pròxima. Els fluids que s'utilitzen durant la perforació seran biodegradables.  
  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, als quals s'afigen els materials procedents de l'excavació de la bassa de llots que, per la seua escassa magnitud, el caràcter terrigen i la naturalesa inerta, no constituiran un problema d'eliminació.  
El risc d'accidents queda regulat per les normes laborals i de seguretat minera, que competixen a l'òrgan substantiu, de manera que és poc probable que puguen arribar a tindre efectes ambientals de consideració.  
  
No es preveu un impacte significatiu sobre vegetació, fauna ni biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Segons el document ambiental, no es duran a terme actuacions de proveïment de carburant o manteniment de maquinària que puguen contaminar el sòl o les aigües subterrànies.  
Tampoc es preveu cap afecció a altres elements ambientals, ni historicoculturals coneguts o catalogats. No s'han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s'adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
La zona d'obres no es troba a menys de 100 m de terreny forestal, no obstant això, s'incorporen en el plec de condicions tècniques del projecte el plec general de normes de seguretat en prevenció d'incendis forestals que s'han de tindre en compte en l'execució d'obres i treballs que es facen en terreny forestal o en els seus voltants, arreplegat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana. Es troba a menys de 500 m de terreny forestal, per la qual cosa es considera com a zona d'influència forestal segons la Llei 3/1993, de 9 de desembre, forestal de la Comunitat Valenciana.  
El document ambiental preveu la col·locació d'una sonda que permeta controlar estacionalment l'evolució del nivell piezomètric en l'aqüífer.  
No s'ha plantejat l'acumulació d'efectes negatius respecte d'altres projectes. L'extracció del cabal sol·licitat no supera l'1 % dels recursos disponibles de la massa d'aigua. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca que intervé en el mateix tràmit d'autorització d'aprofitament.  
  
El segellament de la captació en la fase d'abandó serà objecte d'un projecte específic, i s'utilitzaran materials inerts per a evitar la contaminació de l'aqüífer.  
D'acord amb el Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió d'usos de l'aigua nous sense que, prèviament, s'obtinga o es declare la concessió, l'autorització o la reserva demanials corresponents (article 123).  
  
Conclusió  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc,  
  
  
Primer  
Considerar que el projecte presentat per a l'autorització d'un sondeig de captació d'aigües subterrànies amb destinació a ús domèstic al terme municipal de Benissa (Alacant), promogut per Juan Ibáñez Ivars, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, les previsions del projecte i del document ambiental i els termes d'este informe, en particular:  
1) No podran iniciar-se els treballs per a l'execució del sondeig mentres no s'haja obtingut, de l'organisme de conca, la concessió prèvia, l'autorització o se li haja comunicat.  
2) Es compliran les mesures preventives i correctores establides en el document ambiental, sempre que no siguen contradictòries amb les d'esta resolució. Es farà la vigilància ambiental d'acord amb el pla de vigilància i seguiment ambiental inclòs en el document ambiental, i s'adaptarà i ampliarà a les determinacions d'este condicionat, de manera que es concrete el seguiment efectiu de totes les mesures preventives i correctores plantejades; es definisca responsable, mètode i periodicitat dels controls i informes, així com el mètode i la forma per a corregir les desviacions produïdes.  
3) El contractista ha de construir, al costat de la perforació, una bassa de llots d'unes dimensions que permeta albergar tots els detritus, llots i additius generats durant la perforació.  
4) Es protegirà la vegetació adjacent, les estructures, els camins i les instal·lacions que puguen resultar afectades per a evitar que es deterioren, i s'han d'aplicar els regs previstos per a minimitzar la generació de pols. Els treballs es programaran de manera que es minimitze l'afecció a les vivendes pròximes, i es limitaran els treballs a l'horari diürn.  
5) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
6) Els residus generats es gestionaran segons la normativa vigent i mitjançant un gestor autoritzat.  
7) Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen d'una regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc a on es van generar. També resultaria aplicable el Decret 200/2004, del Consell de la Generalitat, que regula l'ús de residus inerts en obres de restauració i farcit (art 3.1.a). No obstant això, als detritus del sondeig se'ls aplicaria el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la morfologia inicial.  
8) A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i la clausura del pou, s'han de complir les instruccions bàsiques de protecció establides en el reglament de domini públic hidràulic. En el cas que el resultat del sondeig siga negatiu, o que per diversos motius se'n renuncie a l'ús, s'ha de procedir a clausurar-lo i segellar-lo, així com a la restauració del terreny perquè el punt quede totalment integrat en la superfície.  
  
9) Les zones en les quals s'hagen produït compactacions a causa de l'estada i el pas de la maquinària es restauraran mitjançant subsolatge i/o passades amb aladre.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha autoritzat el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà, en el butlletí oficial corresponent, la decisió d'autoritzar o denegar el projecte en els termes que preveu l'article 48 de la Llei 21/2013, de 9 de desembre.  
  
València, 2 de maig de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»